תרופת סבתא

תרופת סבתא היא כינוי מקובל לרפואה עממית, בה ניתן טיפול על פי מסורת מבלי שהטיפול נבחן באמות מידה מדעיות ורפואיות, ולעיתים אף נשללה ההשפעה הרפואית של הטיפול בבדיקות על-פי אמות מידה אלו. פעמים רבות תרופת סבתא היא מזון שמיוחסת לו השפעה חיובית, אך הן כוללות גם חומרים למריחה על הגוף וסוגי טיפול נוספים.

מקור השם הוא היותן לכאורה של תרופות הסבתא מסורות העוברות מאם לבתה. תרופות סבתא מסוימות זכו לאישוש מדעי מסוים. מובן שתרופות סבתא לא עברו ניסוי קליני לשם אישורן, אך יש המשתמשים בהן. רבות מתרופות הסבתא עוסקות בהשפעה חיובית שיש למיני מזון מסוימים על בעיות מסוימות, ולכן כשלעצמן אין בהן נזק. תרופות סבתא אחרות עשויות להיות חסרות תועלת, ואף מסוכנות - בייחוד בכמות גדולה ובשילוב עם תרופות מרשם. רופאים רבים מזהירים שלא להסתפק בתרופות סבתא במקרים שבהם יש סכנה בריאותית, אלא להיעזר ברופא.

תרופות סבתא ידועות

טיפול פנימי

 גוגל מוגל (תערובת של חלב חם, ביצה או חלמון (לא מבושלים) ודבש או סוכר) - לטיפול בדלקת גרון.
 גרגור מי מלח - לטיפול בדלקת גרון.
 שמן דגים - לטיפול בדלקת מפרקים.
 מרק עוף - לטיפול בהצטננות.
 סירופ מבצל מגורד ודבש הנשמרים במקרר - לטיפול בשיעול.
 לעיסת פטרוזיליה - לריח רע מהפה.
תאנים יבשות מבושלות בחלב - להפחתת שיעול.
 שזיפים יבשים - למניעת עצירות.
 תערובת של שמן זית וחומץ יין - כתחליף לטיפות אוזניים
 דבש - מכונה "האנטיביוטיקה של הטבע", לטיפול בזיהומים שונים
 לחם שחור - למניעת נדודי שינה.
 שקדים - לטיפול בצרבת.
 תה עם כמה טיפות רום או קוניאק - להורדת חום גבוה.
תה קליפת ערבה - להורדת חום.
משקה קולה של חברת קוקה-קולה (ללא גזים) - לכאבי בטן והקאות שמקורן בוירוס.
 מיץ חמוציות - לטיפול בבעיות בדרכי השתן.
 חליטת נענע - לטיפול בבעיות גזים בקיבה.
 שיבולת שועל - משפרת את מצב הרוח.

טיפול חיצוני
 מטלית ספוגה במים ובחומץ או בערק וסחוטה המונחת על ראש המטופל או על כפות רגליו - להורדת חום גבוה
קליפת מלפפון - להרגעת עקיצות
לבן - להרגעת כוויות (בייחוד כוויות שמש)
שקיק תה ספוג במים חמים המונח על עין עצומה - לטיפול בדלקות עיניים
 שמן עץ התה - לטיפול בפצעי הרפס.
 פלפל שחור או טבק להרחה - שמים בקצוות הנחיריים. גורם לאדם להתעטש.
 גרגור/מריחה של ערק - לטיפול בכאב שיניים
 מריחת חרדל או חומר חריף אחר על בית החזה להקלה בתסמיני שיעול, דלקת ריאות וכדומה
 פירות הדר טריים - לטיפול בכאב/לחץ שלאחר בדיקת דם, חיסון וכדומה.
 כורכום - לקרישת דם בחתכים ופצעים באמצעות פיזור שכבה עבה על הפצע.
 חלב אם - לטיפול בדלקות עיניים אצל תינוקות.

בתרבות הפופולרית
 שירה של חוה אלברשטיין מ-2005, "כל שעה נשיקה (כל שעתיים חיבוק)", עוסק בהבעות החיבה ההפגנתיות, המלוות במשפט בסגנון "אין פצע או כאב שנשיקה אוהבת מסבתא לא תרפא או תרגיע". הבעות חיבה כאלו נחשבות למעין תרופת סבתא פסיכולוגית.

ראו גם
אפקט פלצבו
רפואה אלטרנטיבית

לקריאה נוספת
 ציפורה אביצור, תרופות סבתא, הוצאת שלגי, 1991
 דבורה ליבוביץ', תרופות סבתא, פראג הוצאה לאור, 2004

קישורים חיצוניים

המאגר הגדול של תרופות סבתא לפי תחומים, טל שינפלד ב-BEOK
מדריך תרופות סבתא
 
 מאגר מאמרים אודות תרופות סבתא המקלות על בעיות בריאות שונות לקריאה נוחה באתר הידברות
 
Cold remedies: Old wives' tales... or legitimate science?, באתר ה-BBC
תרופות סבתא - מגזין גדול ומקצועי בישראל בנושא תרופות סבתא

הערות שוליים 

פולקלור
רפואה אלטרנטיבית